Għeżież kollegi, Biex inħejju bl-aħjar mod għad-diskussjoni tagħna f'Malta dwar il-ġejjieni tal-Unjoni Ewropea ta' 27 stat membru, u fid-dawl tad-diskursati li kelli ma' xi wħud minnkom, ippermettuli nressaq ftit ħsibijiet li naħseb ilkoll naqblu dwarhom. L-isfidi li għandha quddiemha bħalissa l-Unjoni Ewropea huma aktar perikolużi milli qatt kienu minn meta ġie ffirmat it-Trattat ta' Ruma. Issa qed inħabbtuha ma' tliet theddidiet, li qabel ma kinux seħħew, għall-inqas mhux fuq din l-iskala. L-ewwel theddida hija waħda esterna, u marbuta mas-sitwazzjoni ġeopolitika l-ġdida fid-dinja u madwar l-Ewropa. L-atteġġament dejjem aktar, ejja ngħidu, assertiv, taċ-Ċina, speċjalment fuq il-baħar, il-politika aggressiva tar-Russja fil-konfront tal-Ukrajna u l-ġirien tagħha, gwerer, terrur u anarkija fil-Lvant Nofsani u fl-Afrika, bl-Iżlam radikali jassumi rwol prinċipali, kif ukoll dikjarazzjonijiet li jqanqlu tħassib mill-amministrazzjoni l-ġdida Amerikana, kollha jrendu l-futur tagħna ferm imprevedibbli. Għall-ewwel darba fl-istorja tagħna, f'dinja esterna dejjem aktar multipolari, ħafna nies qed isiru apertament anti-Ewropej, jew tal-inqas Ewroxettiċi. Il-bidla f'Washington, b'mod partikolari, tqiegħed lill-Unjoni Ewropea f'sitwazzjoni diffiċli, bl-amministrazzjoni l-ġdida li apparentement qed toħloq dubji dwar il-politika barranija Amerikana tal-aħħar 70 sena. It-tieni theddida, waħda interna, hija marbuta mal-qawmien ta' sentiment kontra l-UE, nazzjonalist u kulma jmur aktar ksenofobu fl-UE stess. L-egoiżmu nazzjonali qiegħed ukoll isir alternattiva attraenti għall-integrazzjoni. Barra minn hekk, tendenzi ċentrifugi japprofittaw mill-iżbalji ta' dawk li għalihom l-ideoloġija u l-istituzzjonijiet saru aktar importanti mill-interessi u l-emozzjonijiet tan-nies. It-tielet t-theddida tinsab fl-imħuħ tal-elit pro-Ewropej. In-nuqqas ta' fiduċja fl-integrazzjoni politika, is-sottomissjoni għal argumenti populisti kif ukoll id-dubju fil-valuri fundamentali tad-demokrazija liberali qed jidhru dejjem aktar ċari. F'dinja mimlija tensjoni u konfrontazzjoni, li hemm bżonn huwa l-kuraġġ, id-determinazzjoni u s-solidarjetà politika tal-Ewropej. Jekk ma jkollniex dawn ser nogħsfru. Jekk ma nemmnux fina nfusna, fil-għan profond tal-integrazzjoni, għaliex għandu ħaddieħor? F'Ruma għandna nġeddu din id-dikjarazzjoni ta' fiduċja. Fid-dinja tal-lum ta' stati-kontinenti b'popolazzjonijiet ta' mijiet ta' miljuni, il-pajjiżi Ewropej meħuda separatament ftit għandhom saħħa. Iżda l-UE għandha potenzjal demografiku u ekonomiku li jagħmilha sieħba indaqs mal-ikbar potenzi. Għal din ir-raġuni, l-iktar sinjal importanti li għandu joħroġ minn Ruma huwa r-rieda tas-27 li jkunu magħquda. Sinjal li mhux biss jeħtieġ, imma li rridu nkunu magħquda. Ejja nuru li aħna kburin li Ewropej. Jekk nagħmlu tabirruħna li m'aħniex nisimgħu l-kliem u li m'aħniex ninnutaw id-deċiżjonijiet immirati kontra l-UE u l-ġejjieni tagħna, in-nies mhux ser jibqgħu jqisu l-Ewropa bħala l-art usa' tagħhom. Hemm il-periklu daqstant kbir li s-sħab globali tagħna ma jibqgħux jirrispettawna. Oġġettivament, m'hemm ebda raġuni għaliex l-Ewropa u l-mexxejja tagħha għandhom joqogħdu għax-xewqat ta' poteri esterni u min qed jaħkimhom. Naf li fil-politika, l-argument tad-dinjità m'għandux jintuża żżejjed, għax spiss iwassal għal konflitt u emozzjonijiet negattivi. Iżda llum irridu niddefendu b'mod ċar ħafna d-dinjità tagħna, id-dinjità ta' Ewropa magħquda - irrispettivament minn jekk hux qed nitkellmu fuq ir-Russja, iċ-Ċina, l-Istati Uniti jew t-Turkija. Għalhekk, ejja jkollna l-kuraġġ li nkunu kburin mill-kisbiet tagħna, li għamlu l-kontinent tagħna l-aqwa post fid-dinja. Ejja jkollna l-kuraġġ li nopponu r-retorika demagoġika, li tallega li l-integrazzjoni Ewropea jgawdu minnha biss l-elit, li ċ-ċittadini normali raw biss tbatija minħabba fiha, u li l-pajjiżi jkampaw aħjar waħedhom milli flimkien. Irridu nħarsu lejn il-ġejjieni - din kienet it-talba li għamiltu l-aktar spiss meta kkonsultajna f'dawn l-aħħar ftit xhur. M'hemmx dubju dwar dan. Iżda m'għandna qatt, taħt ebda ċirkostanza, ninsew ir-raġunijiet l-aktar importanti għaliex 60 sena ilu ddeċidejna li ngħaqqdu l-Ewropa. Ħafna drabi nisimgħu l-argument li l-memorja tat-traġedji tal-imgħoddi ta' Ewropa maqsuma m'għadhomx argument validu, li l-ġenerazzjonijiet il-ġodda ma jiftakrux is-sors tal-ispirazzjoni tagħna. Iżda l-amneżija ma tħassarx dawn l-ispirazzjonijiet, u lanqas ma tneħħi mid-dmir tagħna li nibqgħu l-ħin kollu niftakru t-tagħlimiet traġiċi ta' Ewropa mifruda. F'Ruma, għandna ntennu bil-qawwa dawn iż-żewġ veritajiet bażiċi, għalkemm minsija: l-ewwel nett, ingħaqadna biex nevitaw diżastru storiku ieħor, u t-tieni li ż-żminijiet tal-għaqda Ewropea kienu l-aħjar żmien fis-sekli twal tal-istorja tal-Ewropa. Irridu nagħmluha ċara daqs il-kristall li d-diżintegrazzjoni tal-Unjoni Ewropea ma twassalx għar-restawr ta' xi sovranità mitika sħiħa tal-istati membri tagħha, iżda għad-dipendenza reali u fattwali tagħhom fuq is-superpotenzi l-kbar: l-Istati Uniti, ir-Russja u ċ-Ċina. Huwa flimkien biss li nistgħu nkunu għalkollox indipendenti. Għalhekk, irridu nieħdu passi assertivi u spettakolari li jibdlu l-emozzjonijiet kollettivi u jirxuxtaw l-aspirazzjoni sabiex l-integrazzjoni Ewropea togħla għal-livell li jmiss. Biex nagħmlu dan, irridu nġibu lura s-sens ta' sigurtà esterna u interna kif ukoll il-ġid soċjoekonomiku għaċ-ċittadini Ewropej. Dan jeħtieġ tisħiħ definittiv tal-fruntieri esterni tal-UE; titjib fil-kooperazzjoni bejn is-servizzi responsabbli għall-ġlieda kontra t-terroriżmu u l-protezzjoni tal-ordni u l-paċi fi ħdan iż-żona mingħajr fruntieri; żieda fin-nefqa għad-difiża; tisħiħ tal-politika barranija tal-UE b'mod ġenerali kif ukoll koordinazzjoni aħjar tal-politika barranija tal-istati membri individwali; u l-aħħar iżda mhux l-inqas li jitrawmu l-investiment, l-inklużjoni soċjali, it-tkabbir, l-impjiegi, l-isfruttament tal-benefiċċji tal-progress teknoloġiku u l-konverġenza fiż-żona tal-euro kif ukoll fl-Ewropa kollha kemm hi. Għandna nużaw il-bidla fl-istrateġija kummerċjali tal-Istati Uniti għall-vantaġġ tal-UE billi nintensifikaw it-taħditiet tagħna ma' sħab interessati, waqt li fl-istess ħin niddefendu l-interessi tagħna. L-Unjoni Ewropea m'għandhiex tabbanduna r-rwol tagħha bħala superpotenza kummerċjali li hija miftuħa lejn ħaddieħor, filwaqt li tipproteġi ċ-ċittadini u n-negozji tagħha, u tiftakar li kummerċ ħieles ifisser kummerċ ġust. Għandna wkoll niddefendu bis-saħħa l-ordni internazzjonali bbażat fuq l-istat tad-dritt. Ma nistgħux inċedu għal dawk li jridu jdgħajfu jew iħassru r-rabta trans-Atlantika, li mingħajrha ma jibqgħux jeżistu la l-ordni globali u lanqas il-paċi. Għandna nfakkru lil ħbiebna l-Amerikani fil-motto tagħhom stess: Ara l-paġna tal-laqgħa